### NN 54/2024 (8.5.2024.), Obvezatne upute broj LN III o imenovanju članova proširenih sastava izbornih povjerenstava za provedbu prijevremenih izbora za gradonačelnika i zamjenika gradonačelnika Grada Gospića te za općinskog načelnika Općine Raša

DRŽAVNO IZBORNO POVJERENSTVO REPUBLIKE HRVATSKE

952

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 6. svibnja 2024. donijelo je

OBVEZATNE UPUTE BROJ LN III

O IMENOVANJU ČLANOVA PROŠIRENIH SASTAVA IZBORNIH POVJERENSTAVA ZA PROVEDBU PRIJEVREMENIH IZBORA ZA GRADONAČELNIKA I ZAMJENIKA GRADONAČELNIKA GRADA GOSPIĆA TE ZA OPĆINSKOG NAČELNIKA OPĆINE RAŠA

1. Članovi proširenih sastava izbornih povjerenstava za provedbu prijevremenih izbora za gradonačelnika i zamjenika gradonačelnika Grada Gospića te za općinskog načelnika Općine Raša koji će se održati 9. lipnja 2024. (dalje: prijevremeni izbori), imenuju se u roku od osam dana od stupanja na snagu odluke o raspisivanju prijevremenih izbora, dakle najkasnije 17. svibnja 2024.

Državno izborno povjerenstvo imenuje članove proširenog sastava Županijskog izbornog povjerenstva Ličko-senjske županije i Županijskog izbornog povjerenstva Istarske županije.

Županijsko izborno povjerenstvo Ličko-senjske županije imenuje članove proširenog sastava Gradskog izbornog povjerenstva Grada Gospića, a Županijsko izborno povjerenstvo Istarske županije imenuje članove proširenog sastava Općinskog izbornog povjerenstva Općine Raša.

Članovi proširenih sastava izbornih povjerenstava ne smiju biti kandidati na izborima koje provode.

Članovi proširenog sastava županijskog izbornog povjerenstva predstavljaju političke stranke zastupljene u pojedinoj županijskoj skupštini na dan stupanja na snagu Odluke Vlade Republike Hrvatske o raspisivanju prijevremenih izbora za članove Gradskog vijeća Grada Raba i Općinskog vijeća Općine Otok, gradonačelnika i zamjenika gradonačelnika Grada Gospića te općinskog načelnika Općine Raša, klasa: 022-03/24-04/182, urbroj: 50301-21/22-24-2, od 26. travnja 2024. (dalje: Odluka), dakle na dan 9. svibnja 2024., na način da tri člana proširenog sastava predstavljaju većinske, a tri oporbene političke stranke. U slučaju prijevremenih izbora navedeno znači sljedeće:

– članovi proširenog sastava Županijskog izbornog povjerenstva Ličko-senjske županije predstavljaju političke stranke zastupljene u Županijskoj skupštini Ličko-senjske županije na dan 9. svibnja 2024., a

– članovi proširenog sastava Županijskog izbornog povjerenstva Istarske županije predstavljaju političke stranke zastupljene u Županijskoj skupštini Istarske županije na dan 9. svibnja 2024.

Članovi proširenog sastava gradskog odnosno općinskog izbornog povjerenstva predstavljaju političke stranke zastupljene u gradskom odnosno općinskom vijeću na dan stupanja na snagu Odluke, dakle na dan 9. svibnja 2024., na način da tri člana proširenog sastava predstavljaju većinske, a tri oporbene političke stranke. U slučaju prijevremenih izbora navedeno znači sljedeće:

– članovi proširenog sastava Gradskog izbornog povjerenstva Grada Gospića predstavljaju političke stranke zastupljene u Gradskom vijeću Grada Gospića, na dan 9. svibnja 2024., a

– članovi proširenog sastava Općinskog izbornog povjerenstva Općine Raša predstavljaju političke stranke zastupljene u Općinskom vijeću Općine Raša na dan 9. svibnja 2024.

Podatke o većinskim i oporbenim političkim strankama zastupljenim u županijskoj skupštini dostavlja nadležno tijelo županije Državnom izbornom povjerenstvu.

Podatke o većinskim i oporbenim političkim strankama zastupljenim u gradskom odnosno općinskom vijeću dostavlja nadležno tijelo grada odnosno općine, i to:

– nadležno tijelo Grada Gospića Županijskom izbornom povjerenstvu Ličko-senjske županije, te

– nadležno tijelo Općine Raša Županijskom izbornom povjerenstvu Istarske županije.

Ako u dostavljenim podacima o stranačkom sastavu županijske skupštine, odnosno o sastavu gradskog ili općinskog vijeća nije naznačeno koje su političke stranke većinske, a koje oporbene, Državno izborno povjerenstvo, odnosno nadležno županijsko izborno povjerenstvo će zatražiti od političkih stranaka koje participiraju u županijskoj skupštini, odnosno u gradskom ili općinskom vijeću da se same o tome bez odgode očituju. Državno izborno povjerenstvo, odnosno nadležno županijsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske odnosno oporbene, te će u skladu s utvrđenim imenovati članove proširenog sastava županijskog izbornog povjerenstva, odnosno članove proširenog sastava gradskog ili općinskog izbornog povjerenstva.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova proširenog sastava izbornog povjerenstva.

Ako se pojedine grupacije političkih stranaka, ovlaštene za predlaganje članova proširenih sastava, ne mogu dogovoriti o rasporedu svojih predstavnika u proširenom sastavu izbornog povjerenstva, njihov raspored odredit će nadležno izborno povjerenstvo ždrijebom na način da će predstavnike političkih stranaka u proširenom sastavu tako rasporediti da pojedina stranka bude zastupljena u najvećem mogućem broju s obzirom na ukupni broj svojih predstavnika u predstavničkom tijelu.

2. Ove Obvezatne upute objavit će se u »Narodnim novinama«, a stupaju na snagu 9. svibnja 2024.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/24-01/17
 Urbroj: 507-03/06-24-3
 Zagreb, 6. svibnja 2024.

Predsjednik
 mr. sc. Radovan Dobronić, v. r.